Илъэс 25-рэ хъууэ арат
Боевикхэр IэщэкIэ къытеуэу хэкIуэда полицэм и капитан БжэныкIэ Рустам щэбэт кIуам Дзэлыкъуэкъуажэ щыщIалъхьащ. Абы кърихьэлIащ КъБР-мкIэ щыIэ МВД-м къэрал кIуэцI IуэхухэмкIэ и щIыналъэ IэнатIэхэм я унафэщIхэр. Ахэр яукIам и Iыхьлыхэмрэ благъэхэмрэ яхуэгузэващ.
Урысей МВД-м Дзэлыкъуэ куеймкIэ и къудамэм и полицэм и участковэ уполномоченнэ БжэныкIэ Рустам бза-джащIэхэр жэпуэгъуэм и 18-м автоматкIэ къытеуащ. Iэщэншэ офицерыр игъуэта уIэгъэхэм къелакъым. Абы и ныбжьыр илъэс 25-рэ хъууэ арат.
БжэныкIэм къэрал кIуэцI IуэхухэмкIэ органхэм 2009 гъэм лэжьэн щыщIидзащ. Иужьрей къулыкъум 2011 гъэм бадзэуэгъуэм и 15-м пэрыувауэ щытащ. Унагъуэщ, сабий цIыкIуитI къыщIэнащ.
Светловодскэ къуажэм и участковэ уполномоченнэ полицэм и капитан БжэныкIэм и нэIэм щIэт щIыпIэм щыпсэу дэтхэнэри ицIыхурт, щIалэгъуалэр мыгупсысэу къемызэгъ гуэр ямылэжьыным щихъумэрт, нэхъыжьхэм защIигъэкъуэну сыт щыгъуи хьэзырт.
ГУЭЩОКЪУЭ Дисэ.
